钦定古今图书集成/历象汇编/岁功典/第033卷 > 《福建志书》 > 海澄县
## 钦定古今图书集成/历象汇编/岁功典/第033卷 > 《福建志书》 > 海澄县

三月十五日，青礁慈济宫吴英惠侯诞。侯名本，生于
宋太平兴国四年，以神医特庙，澄人禋祀几遍，问剂
采草，日无休晷。先数日，各祀庙建醮，醮毕，迎神趣慈
济宫，《方言》曰“割香”，神有言，乃附舁者忽披发踝跣，如
空中行。道官集棘刺为球，使上拂云根，而承以背脊，
复引锥贯颊及臂，又交剑衡木，仰其铓以受踏。数人
舁而挺立，不伤无害，则真神矣。其方言曰“铜身社。”人
乃敶鼓乐、旌帜、楼阁、彩亭前导。至祖宫，传香以归，岁
以为常。归入门，衣有寸尘、额有符箓，翁妪妻子女喜
绕旋旋为割，得香来也。是月也，蕞尔、青礁、漳、泉、香车，
四方商旅，外国珍异；三代八朝之骨董、南北棃园之
歌讴，货随队分，人无声辨，市不及廛、枕不及梦。今庙
迁基，为江花竹树之所栖，四方无或至者。而侯灵匆
匆救药，未遑问舍也。